
S pričujočo publikacijo skušamo vplivati na potek in izid lokalnih volitev v Lju- 
bljani. V njej predstavljamo politično agendo, pretopljeno v konkretne zahteve. Od 
kandidatov in kandidatk za župana ali županjo ter svetnike in svetnice pričakujemo, 
da se do njih opredelijo. Agenda in zahteve so nastale v okviru karavane Svobodna 
Ljubljana, ki si je zadnji mesec nabirala moči v Rogu, na Metelkovi, v Kolizeju in 
v Mladinskem klubu Jarše. Ob tem opozarjamo, da gre naša karavana počasi, ker 
prihaja od daleč in gre še dlje. Na svoji poti povezuje in nosi sporočila o družbenih 
bojih, ki opredeljujejo življenje v mestu. Naše želje in potrebe se ostrijo v naših bojih 
proti totalitarnemu neoliberalnemu konsenzu, privatizaciji vseh aspektov življenja, 
gerontokraciji, neofašizmu, rasizmu, prekerizaciji življenja in v gradnji alternativnih 
prostorov, gojiščih naših želja in potreb, ki pa jih ne bodo mogli več dolgo omejevati. 
Do sedaj je morda šlo za gradnjo paralelnih realnosti, prihaja pa čas za ekspanzijo in 
kontaminacijo. 

Gibanje Svobodna Ljubljana: poskus artikulacije agende, ki daje 
glas nevidnim 

Na področju mesta Ljubljana delujejo in ustvarjajo številne samoorganizirane real- 
nosti, ki že vrsto let gradijo alternativne prostore delovanja in drugačne družbene od- 
nose. Ti prostori predstavljajo osvobojene cone, ki v praksi živijo avtonomijo in nov 
politični protagonizem - onkraj logike kapitala in struktur oblasti. Že pred časom je 
vzniknila ideja o oblikovanju skupne odprte platforme, ki bi črpala iz vseh izkušenj 
upora teh osvobodilnih gibanj in bi služila kot izhodišče za artikulacijo nove politične 
agende za mesto. Iz spoznanja, da Ljubljani daje obraz mnogo ljudi, ki so popolnoma 
izključeni iz klasičnih mehanizmov politične participacije, da je nujno okrepiti moč 
mesta nasproti nacionalni državi, in da nujno potrebujemo redefinicijo javnega, je 
zrasla odločitev o vzpostavitvi gibanja Svobodna Ljubljana, s ciljem artikulirati po- 
trebe in vizije prebivalcev in prebivalk, katerih glasu se v igri protagonistov finančne 
in politične moči ne sliši. Na ta način želi, ne da bi sodelovalo na volitvah, aktivno 
poseči v dogajanja predvolilne kampanje in tudi vplivati na njen izid. Skozi odpiranje 
zamolčanih konfliktnih družbenih vprašanj, ki jih vzpostavlja kot del javne agende, 
pa se lahko konstituira kot avtonomna mrežno organizirana politična sila, ki bo 
migala tudi po volitvah. Svobodna Ljubljana ne bo izginila z volitvami. Njen namen 
je pokazati na vse cone diskriminacije v mestu in tako dati vidnost nevidnim, glas 
neslišnim, krik zamolčanim in jim omogočiti, da se neizbrisno zarišejo na socialni, 
politični in medijski zemljevid Ljubljane. 



Iti na volitve? 

Nihče pri zdravi pameti ne misli, da so volitve odrešujoče in da lahko o naših željah 
in potrebah govorijo izvoljeni predstavniki. Le zombiji so pripravljeni delegirati 
oblast in svojo usodo prepustiti drugemu. Seveda pa s tem ne pravimo, da so tisti, 
ki gredo na volitve, slaboumni in zombji. S tem tonom in s temi izrazi želimo pove- 
dati, da se politično življenje in politični angažma še zdaleč ne moreta zreducirati na 
pasivno ali aktivno volilno pravico. Po drugi strani pa lahko razumemo volitve tudi 
kot eden od instrumentov širjenja demokratičnih svoboščin in možnosti participa- 
cije. Dobro znan je primer iz tridesetih let prejšnjega stoletja, ko so španski anarhisti 
na volitvah glasovali za republiko in s tem odprli možnosti (ki so bile kasneje vojaško 
zatrte) za gradnjo svobodnejših družbenih odnosov. Gibanja proti rasizmu in za 
državljanske pravice so v okviru celokupne strategije (s ciljem odpraviti rasizem, dis- 
kriminacijo in izključevanje) kot taktični instrument uporabljala volitve. 

Tak odnos do predstavniške demokracije in volitev lahko razvijemo zato, ker imamo 
svoj projekt demokratične preobrazbe družbe - projekt, ki sloni na bazični parti- 
cipaciji, na gradnji novih prostorov svobodnega družbenega in političnega sode- 
lovanja pri gradnji skupnega. Na ta način lahko govorimo o kompostiranju oblasti 
in institucij, ki si jih zamišljamo kot krokodile, ki iz vode molijo glave, preko katerih 
skačemo na drugo stran reke. Pred časom smo govorili o razmerju med uporniki in 
demokrati. Prvi rabijo druge zato, da se družbene inovacije sedimentirajo in ohranijo, 
drugi pa prve zato, da ne postanejo birokrati in da se ne začnejo dojemati kot razsvet- 
ljeni vladarji, ki delijo pravico in resnico. 

Mehanizem 

Imamo torej svojo strategijo in cilj in znotraj njunih okvirov nam volitve predsta- 
vljajo zgolj taktični moment. Naš cilj je vzpostaviti svobodnejše prostore družbene 
in politične participacije. Za nas je privilegirana oblika političnega delovanja 
direktna akcija. Nobena obljuba in izjava o dobrih namenih ni omogočila niti Me- 
telkove niti Roga. Svobodnejše prostore sodelovanja je v obeh primerih omogočila 
odločna akcija posameznikov in skupin, ki ne delegirajo oblasti. Prepričani smo, da je 
politični angažma v obliki direktne akcije temelj redefinicije javne oblasti, ki je nujno 
potrebna v obdobju dominacije finančnega kapitala. In na tej premisi stoji ali pade 
morebitno taktično zavezništvo med gibanjem Svobodna Ljubljana in kandidati na 
volitvah. Pred njih postavljamo zahteve, ki smo jih artikulirali v času karavane Svo- 
bodna Ljubljana. Njihovi odgovori bodo objavljeni na spletni strani www.svobodna- 
ljubljana.org. 



Agenda in zahteve 

Mainstream agenda, ki jo vidimo na jumbo plakatih, televizijskih, radijskih in 
časopisnih oglasih, nastaja znotraj okvirov, ki so izključujoči. Denar, ki jih plača in ki 
stoji za njimi, ni odraz sveta, v katerem bi vsi svobodno in enakopravno sodelovali. 
Takšne predvolilne kampanje določajo formalni in neformalni kriteriji izključevanja. 
Znotraj njih sta naša družbena in politična participacija omejeni tako kvantitativno 
kot kvalitativno. Kvantitativno zato, ker je postal državljanski status (volilno pravico 
daje le status stalnega bivališča), ki je vse bolj odmaknjen in nedosegljiv za vse več 
ljudi, instrument hierarhičnega vključevanja oziroma izključevanja. Zaradi vse večje 
prekerizacije, statusne in socialne negotovosti, je vse več ljudi izključenih iz formal- 
nih kanalov politične participacije. Kvalitativno pa zato, ker zanemarjajo in celo 
onemogočajo mozaik številnih inovativnih, alternativnih in izvirnih oblik političnega 
angažmaja in sodelovanja. V obstoječe oblike participacije vgrajujejo mehanizme 
nadzora in kanaliziranja, ki odrinjajo želje in potrebe mnogoterih ter dajejo prednost 
interesom koristoljubne peščice. 

Ko torej govorimo o agendi in zahtevah, moramo najprej govoriti o okvirih, znotraj 
katerih se oblikujejo. Ti morajo nastajati brez mehanizmov izključevanja. In ravno 
takšne okvire in prostore skušamo tematizirati in vzpostavljati v Svobodni Ljubljani. 
V njih lahko vsakdo sodeluje pri proizvodnji skupnega. Državljanski in zaposlitveni 
status tukaj ne igrata vloge. Prav tako je nepomemben premoženjski cenzus. Šele 
tako lahko nastanejo agenda in zahteve, ki predstavljajo resnične želje in potrebe 
mnogoterih. In zgolj v takih okvirih se lahko uresničijo. Artikulacija zahteve in njeno 
uresničenje se zatorej zgodita hkrati. Med njima ni nobenega razmika, ki bi ga morala 
zapolniti posredovanje in predstavništvo. To je absolutna demokratična oblast. 

Naše zahteve se zato osredotočajo na okvire, znotraj katerih se lahko artikulirajo 
in uresničijo. Postavljamo jih zato, ker hočemo zagotoviti obstoj prostorov samo- 
vladanja. In tako se glasijo: 

1. Priznanje pravice do začasne rabe. 

2. Spoštovanje avtonomije samoorganiziranih kulturnih in socialnih centrov. 

3. Redefinicija javne oblasti na osnovi prepoznanja demokratičnega potenciala sa- 
moorganiziranih skupnosti. 

4. Ker status stalnega prebivališča, kije pogoj za formalno politično participacijo, 
številne izključuje iz formalnega političnega življenja, zahtevamo redefinicijo volilne 
pravice in njeno razširitev na vse prebivalce in prebivalke mesta, ne glede na nji- 
hov formalni status. 



Konkretizacija zahtev 



a.) Primer Metelkove 

Prostori bivše vojašnice na Metelkovi so bili osvobojeni leta 1993. Takrat so 
mrežno organizirani posamezniki in posameznice ter skupine z zasedbo zava- 
rovali kompleks pred rušenjem, ki so ga zaukazale desničarske mestne oblasti. 
Na ta način so ohranili enega od ključnih obetov, ki jih je nosilo gibanje za 
družbene spremembe iz osemdesetih let: znebiti se totalitarnih institucij in 
na njihovem mestu postaviti nove prostore svobodnega ustvarjanja in sode- 
lovanja. Metelkova od takrat vseskozi kljubuje ofenzivi privatizacije in nacio- 
nalizma, ki vsiljujeta gospostvo kapitala. Na ta način Metelkova še vedno nosi 
prapor boja proti totalitaritarizmu, ki se danes kaže kot neoliberalno enoumje 
in pritiski h kulturni homogenizaciji. Metelkova je drugo največje kulturno 
prizorišče v Ljubljani. Njena vloga v gojenju in vzpodbujanju kulturnih in 
socialnih inovacij je nesporna. Zaradi njene odprtosti je postala izjemno 
pomemben prostor družbene agregacije in sobivanja, ki presega delitve, ki jih 
vsiljujeta kapital in njemu podrejene državne institucije. Metelkova je Babilon 
jezikov, ki sprejme vsakogar in je zato neprecenljiv prostor, v katerem nastajajo 
nove oblike sobivanja v mestu, ki postaja globalno. 

Razburljivo poletje na Metelkovi z rušenjem Male šole in z nadlegovanjem 
raznih državnih inšpekcij je znak, da se je trinajst let tihe tolerance s strani 
države končalo. Zdajšna državna oblast z represivnimi organi pod krinko 
novih zakonov in uvajanja reda sili AKC Metelkova mesto k prenehanju pro- 
duciranja neodvisne kulture, s čimer izgine tudi socialni moment prostora. 
Zahteva, ki smo jo oblikovali v okviru gibanja Svobodna Ljubljana in za- 
deva Metelkovo je, da mestna oblast uporabi vsa razpoložljiva sredstva in jo 
ubrani pred represijo države. Obenem zahtevamo, da prepoznanje izjemnega 
pomena Metelkove za kulturni in socialni razvoj mesta Ljubljana rezultira 
v iskanju zakonskih možnosti za definiranje posebnega statusa avtonomnih 
con. Mesto lahko v razmerju do države takšno pozicijo zagovarja na različne 
načine. Preko lobiranja, zakonodajne iniciative in v okviru lastne jurisdikcije. 
Od mestnih oblasti se tudi pričakuje, da ne bodo posegale v avtonomno orga- 
niziranost prostrov, kakršen je Metelkova. 



b.) Primer Roga 

Rog se je zgodil konec marca 2006, ko je mreža posameznikov in posamez- 
nic ter skupin zasedla že dolgo opuščeno tovarno Rog. Poimenovali so se za 
začasne uporabnike in uporabnice. V svojih javnih izjavah so definirali nov 
kontekst in novo generacijo zasedbeništva. Po konsolidaciji neoliberalnega 
kapitalizma, ki je nastal skozi proces radikalnega razslojevanja, obstajajo 
zaradi špekulativnih razlogov prazne zgradbe, v katerih lastniki ne izvajajo 
niti ekonomske niti socialne niti ekološke funkcije. Zato je takšne zgradbe 
legitimno zasesti in jih uporabljati za ustvarjanje javnega in skupnega dobrega. 
Tako kot veliko praznih zgradb v mestu obstajajo tudi številne družbene in 
kulturne dejavnosti, ki ne morejo pridobiti prostora, saj nimajo niti denarja 
niti političnih zvez. Začasni uporabniki in uporabnice bivše tovarne Rog so 
kot principe, po katerih se souporablja osvobojeni prostor definirali samoini- 
ciativnost, nehierarhičnost, odprtost in skupno. Skupno je onkraj dihotomije 
zasebno-javno, saj z njim ne upravljajo niti zasebni lastniki niti javna birokra- 
cija, ampak v procesu urejevanja prostorov nastajajoča skupnost uporabnikov 
in uporabnic. Tako je Rog pravi laboratorij za redefiniranje javnega. 
Politična zahteva, ki izhaja iz rogovske izkušnje, je priznanje legitimnosti 
začasne rabe. Od mestnih oblasti se pričakuje, da začasne rabe - zasedba 
praznih prostorov in njihova ureditev za socialne in kulturne dejavnosti - ne 
preganjajo in ovirajo, temveč da v njej prepoznajo mehanizem za oživljanje 
degradiranih con v mestu, za krepitev participativne demokracije v pravem 
pomenu, za nastajanje kulturnih in socialnih inovacij in za nastanek nove ja- 
vne oblasti, ki temelji na samoorganiziranosti in samoiniciativnosti meščanov 
in meščank, torej vseh, ki živijo v mestu in ga s tem oblikujejo, ne glede na 
formalni status. Rog je gibanje in Rogovci so izjavili, da so v tovarni Rog le 
začasno. To pa mestnih oblasti ne odvezuje, da podelijo domovinsko pravico 
(materialno, pravno in politično) vsem dejavnostim, ki se krepijo in nastajajo 
v okviru začasne rabe kompleksa bivše tovarne Rog. Zahteva gibanja Svobod- 
na Ljubljana, ki zadeva začasno rabo in Rog je, da mestna oblast prepozna in 
vključi v svoje delovanje vse tiste dejavnosti, ki se tam razvijajo in zahtevajo 
institucionalizacijo. Vsaka morebitna institucionalizacija pa mora upoštevati 
specifičnost odnosov, ki nastajajo v skupnih prostorih, kar pomeni, da mora 
upoštevati samoupravnost in avtonomijo. 



c.) Primer Kolizej 

Kolizej je paradigmatski primer prekernosti kot življenjske negotovosti v 
mestu Ljubljana. Gre za staro zgradbo v centru mesta, za usodo katere se 
spopadata investitor Anderlič in spomeniško-varstvena stroka. Pri tem se glas 
tistih, ki so si iz Kolizej a naredili dom, ne sme slišati. V Kolizeju se izraža ves 
cinizem oblasti, ki jo predstavljajo agenti finančnega kapitala. Nasilje, ki ga 
investitor izvaja nad stanovalci Kolizej a, ki nimajo druge možnosti, kot da 
vztrajajo v svojih domovih, predstavlja razširjeno nasilje, ki se dogaja mar- 
sikomu v mestu, ki se je znašel na poti megalomanskim investitorjem. Na tem 
primeru je očitno, da pravo in sodstvo delajo za bogate proti revnim. Trpljenje 
stanovalcev, ki bi naj zapustili svoje domove, ne da bi dobili nadomestna 
stanovanja, zahteva redefinicijo javne oblasti. Ta ne sme več biti zgolj biro- 
kratski servis za zadovoljevanje megalomanskih ambicij investitorjev, ampak 
mora prebivalke in prebivalce ščititi pred tovrstnimi zlorabami. Kolizej še stoji 
in daje dom njegovim stanovalcem zgolj zato, ker njegovi prebivalci vedo, da 
imajo pravice in da je treba pravice braniti tudi z družbeno nepokorščino. 

Svobodna Ljubljana od predstavnikov mestnih oblasti zahteva, da v pri- 
meru Kolizeja spoštujejo voljo njegovih prebivalcev, saj jo narekuje te- 
meljna pravica vsakogar do stanovanja. Zahtevamo, da se mestne oblasti 
aktivno vključijo v reševanje problematike Kolizeja in njegovih prebivalcev. 
Zahtevamo, da mestna oblast v svoje delovanje integrira pogum in odločnost 
Društva stanovalcev Kolizeja in da v mestu onemogoči možnosti za poslovanje 
brezvestnim investitorjem, kot je gospod Anderlič. Mestna oblast ima vpliv na 
definiranje okolja za življenje in poslovanje. Zato tudi lahko ustvari okolje, ki 
bo onemogočalo neetično poslovanje. Zahtevamo, da se vsem nezaželenim in- 
vestitorjem in poslovnežem, ki prinašajo družbeno zlo, onemogoči delovanje v 
mestu. 



Ml Ali rights belong to the people 



